[pic] | COMISIA EUROPEANĂ |

Bruxelles, 4.8.2010

COM(2010) 421 final

RAPORT AL COMISIEI CĂTRE PARLAMENTUL EUROPEAN ȘI CONSILIU

privind punerea în aplicare a Regulamentului (CE) nr. 453/2008 al Parlamentului European și al Consiliului referitor la statisticile trimestriale privind locurile de muncă vacante în Comunitate

RAPORT AL COMISIEI CĂTRE PARLAMENTUL EUROPEAN ȘI CONSILIU

privind punerea în aplicare a Regulamentului (CE) nr. 453/2008 al Parlamentului European și al Consiliului referitor la statisticile trimestriale privind locurile de muncă vacante în Comunitate

1. Introducere

Locurile de muncă vacante sunt în general considerate un factor important când este vorba de analiza pieței muncii din punctul de vedere al cererii. Informații semestriale privind locurile de muncă vacante sunt solicitate de Comisie și de Banca Centrală Europeană în vederea monitorizării evoluției pe termen scurt a ciclului economic și a pieței muncii. Datele privind locurile de muncă vacante, defalcate, printre alte criterii, în funcție de activitatea economică, sunt solicitate de Comisie în contextul strategiei europene privind ocuparea forței de muncă în vederea monitorizării și analizei nivelului și structurii cererii de forță de muncă.

Regulamentul (CE) nr. 453/2008 al Parlamentului European și al Consiliului din 23 aprilie 2008 referitor la statisticile trimestriale privind locurile de muncă vacante în Comunitate[1] a stabilit un cadru pentru producția, transmiterea și evaluarea statisticilor trimestriale privind locurile de muncă vacante. Articolul 10 din Regulamentul (CE) nr. 453/2008 solicită Comisiei să prezinte Parlamentului European și Consiliului un raport privind punerea în aplicare a regulamentului în cauză până la 24 iunie 2010 și, ulterior, la fiecare trei ani. Acest raport trebuie să evalueze calitatea datelor statistice furnizate de statele membre, precum și calitatea agregatelor europene și ar trebui să identifice domeniile care ar putea fi îmbunătățite.

Acesta este primul raport care i se solicită Comisiei să fie prezentat Parlamentului European și Consiliului.

2. Etapele punerii în aplicare

2.1 Regulamentele de punere în aplicare

La puțin timp după aprobarea Regulamentului (CE) nr. 453/2008, Comisia a adoptat două regulamente de punere în aplicare care reglementează o serie de aspecte detaliate care, în conformitate cu Regulamentul (CE) nr. 453/2008, au trebuit să fie precizate conform procedurii comitologiei.

- Regulamentul (CE) nr. 1062/2008 al Comisiei[2] definește:

• Procedurile de ajustare sezonieră pentru aplicarea articolului 3 alineatul (3) din Regulamentul (EC) No 453/2008. Acesta dispune că transmiterea datelor ajustate sezonier trebuie să înceapă cel mai târziu atunci când seriile cronologice care acoperă cel puțin șaisprezece trimestre observate sunt disponibile. De asemenea, acesta definește într-o anexă, la ce nivel de agregare al NACE Rev. 2 datele ar trebui să fie transmise.

• Structura, conținutul și transmiterea datelor din rapoartele de calitate pe care statele membre trebuie să le prezinte Comisiei în temeiul articolului 6 alineatul (2) din Regulamentul (CE) nr. 453/2008. Primul raport privind calitatea trebuie să fie transmis Comisiei până la 31 august 2011 cel târziu.

- Regulamentul (CE) nr. 19/2009 al Comisiei[3] reglementează următoarele aspecte:

• Definițiile legate de „locurile de muncă vacante” în sensul aplicării articolului 2 alineatul (1) din Regulamentul (CE) nr. 453/2008, în special enumerarea „măsurilor active pentru găsirea candidatului potrivit” și ceea ce se consideră a fi un „interval de timp determinat” pentru ocuparea locului de muncă respectiv.

• Datele de referință pentru culegerea cifrelor semestriale, metodele preferate fiind culegerea datelor pe o bază continuă sau pe calcularea unei medii reprezentative trimestriale.

• Termenele limită pentru transmitere și data primului trimestru de referință menționate în articolul 5 alineatul (1) din Regulamentul (CE) nr. 453/2008. Termenul limită pentru transmitere este fixat la 70 de zile după finalul trimestrului. Un număr limitat de state membre, reprezentând mai mult de 3% din numărul total de angajați din Uniunea Europeană, ar trebui să trimită la 45 de zile după finalul trimestrului numărul total de locuri de muncă vacante și de posturi ocupate. Primul trimestru de referință este primul trimestru al 2010. Perioada de referință pentru transmiterea datelor retrospective, care acoperă cele patru trimestre din 2009, este, de asemenea, determinată în mod indirect.

• Statele membre cărora li se solicită să desfășoare studii de fezabilitate pentru culegerea datelor întreprinderilor care au mai puțin de zece angajați[4], astfel cum prevede articolul 7 alineatul (1) din Regulamentul (CE) nr. 453/2008, structura acestor studii și dat la care trebuie trimise Comisiei (februarie 2010).

• Statele membre cărora li se solicită să desfășoare studii de fezabilitate pentru culegerea datelor privind secțiunile O, P, Q, R și S din NACE Rev. 2 [5], astfel cum prevede articolul 7 alineatul (1) din Regulamentul (CE) nr. 453/2008, structura acestor studii și data la care trebuie trimise Comisiei (februarie 2010).

2.2 Consolidarea capacităților

În 2008 și 2009, Comisia, împreună cu statele membre, au luat diverse măsuri în vederea respectării de către acestea a obligațiilor de raportare în temeiul diferitelor regulamente.

- Subvenții: Au fost publicate două cereri de oferte, una pe an, limitate la Sistemul statistic european în vederea creării capacităților necesare pentru aplicarea bazei juridice. Obiectivul principal consta în sporirea acoperirii și creșterea calității datelor privind locurile de muncă vacante pentru întreprinderile cu mai puțin de 10 angajați și pentru secțiunile O, P, Q, R și S ale NACE Rev.2. Țările care au făcut propuneri și au primit sprijin financiar din partea Comisiei Europene au fost Austria, Danemarca, Malta, Letonia, Polonia, România, Norvegia și Croația.

- Ateliere : Eurostat a co-organizat două ateliere metodologice, unul în Nuremberg (Germania) în decembrie 2008 și altul în Neuchâtel (Elveția) în noiembrie 2009. Alte douăzeci de țări au participat în mod activ, împreună cu alte țări ca Norvegia, Elveția și Israel și organizații internaționale (Banca Centrală Europeană și OCDE). Scopul consta în schimbul de bune practici și experiențe în cea ce privește statisticile privind locurile de muncă vacante și discutarea problemelor metodologice.

- Activități în statele membre : Toate statele membre au anunțat că se află în măsură să furnizeze seria de date necesare pentru primul trimestru de referință al 2010; totuși, următoarele dificultăți pot fi experimentate în cazul primului trimestru de referință:

a) probleme de acoperire; Anumite state membre vor întâmpina dificultăți în acoperirea secțiunilor O și S ale NACE Rev. 2, în special a secțiunii O și întreprinderile cu mai puțin de 10 angajați;

b) lipsa orientărilor metodologice detaliate;

c) precizia redusă în ceea ce privește numărul locurilor de muncă vacante defalcate pe activitatea economică.

Aceste dificultăți ar trebui să dispară cu timpul, pe măsură ce statele membre devin mai experimentate în ceea ce privește culegerea statisticilor privind locurile de muncă vacante și își rafinează sistemele de producție. Eurostat va elabora, împreună cu statele membre, orientări metodologice clare care trebuie urmate.

2.3 Acțiuni financiare în 2010

Articolul 8 alineatul (1) din Regulamentul (CE) nr. 453/2008 prevede că „ Pentru primii trei ani de culegere a datelor, statele membre pot primi contribuții financiare din partea Comunității în vederea acoperirii costului activității efectuate în acest scop ”.

În acest scop, la 24 martie 2010, a fost lansată o cerere de oferte (limitată la Sistemul statistic european); suma totală care va fi acordată beneficiarilor este de 800 000 de euro.

3) Calitatea statisticilor furnizate de statele membre

Primul trimestru de referință pentru care țările au obligația să trimită date este primul trimestru al anului 2010. Termenul pentru trimiterea primelor date este între 15 mai și 10 iunie. În plus, statele membre trebuie să trimită rapoarte detaliate privind calitatea până la 31 august 2011. În această etapă, este evident că nu se poate realiza încă o evaluare aprofundată a calității datelor. Următorul raport către Parlamentul European și Consiliu, care trebuie să fie prezentat în trei ani, va conține o evaluare detaliată privind calitatea datelor.

Cu toate acestea, este posibil să se efectueze o evaluare indicativă utilizând datele pe care statele membre le-au transmis până la momentul actual către Eurostat pe o bază voluntară, completate de informațiile calitative culese în timpul pregătirii atelierelor. În ceea ce privește caracterul exhaustiv al datelor primite, situația pentru cel de-al patrulea trimestru din 2009 poate fi rezumată în modul următor:

- optsprezece țări[6] au transmis toate variabilele solicitate de regulamente.

- cinci țări nu au transmis toate variabilele solicitate de regulamente. Spania, Franța și Italia au analizat în studiile lor de fezabilitate posibilitatea culegerii variabilelor care lipsesc. Portugalia nu transmite date secțiunii O din NACE Rev.2; iar Olanda trimite date cu privire la locurile de muncă ocupate doar pentru ansamblul economiei.

- șapte țări[7] nu au trimis încă sau au întrerupt[8] trimiterea datelor privind locurile de muncă vacante.

Din ce în ce mai multe state membre diseminează la nivel național statisticile lor privind locurile de muncă vacante, fie prin comunicate de presă sau făcând disponibile pe site-urile lor internet cifrele respective. Acest lucru arată că țările consideră că cifrele lor sunt de o calitate suficientă pentru a le pune la dispoziția publicului.

4) Calitatea agregatelor europene

Evaluarea calității agregatelor europene va putea fi efectuată doar în următorul raport către Parlamentul European și Consiliu, peste trei ani. Totuși, deoarece anumite țări nu culeg și nici nu vor culege în următorii ani informații privind întreprinderile cu maximum 10 angajați sau privind secțiunea O a NACE Rev.2, nu va fi posibil să se calculeze agregatele europene care vor acoperi întreprinderile de toate taliile și nici toate activitățile europene. Eurostat va continua dialogul cu statele membre în vederea depășirii diferențelor de acoperire astfel încât agregatele europene care acoperă întreaga economie să poată fi calculate.

5) Principalele îmbunătățiri și evoluțiile recente

O serie de îmbunătățiri au avut loc în 2009 și la începutul lui 2010 în majoritatea statelor membre. Toate țările au încheiat sau sunt pe cale să încheie tranziția de la clasificarea NACE Rev. 1 la NACE Rev. 2. Danemarca, Austria și Norvegia au elaborat, pornind de la zero, noi chestionare naționale privind locurile de muncă vacante în 2009; acest lucru le va permite acestora să-și respecte obligațiile legale. Spania și Franța au adaptat chestionarele lor în vederea uniformizării conceptului lor de locuri de muncă vacante cu cel prevăzut de Regulamentul (CE) nr. 453/2008. Ungaria a extins acoperirea chestionarului său la întreprinderile cu mai puțin de cinci angajați. În cele din urmă, Regatul Unit este primul stat membru care este în măsură să producă cifre ajustate periodic. De asemenea, a avut loc o aliniere a definiției locului de muncă vacant la cea inclusă în regulament. Prin urmare, statisticile diferitelor țări privind locurile de muncă vacante utilizează de acum o definiție armonizată.

La începutul lui 2010, Eurostat a primit studiile de fezabilitate solicitate de articolul 7 alineatul (1) din Regulamentul (CE) nr. 453/2008 din partea tuturor statelor membre în cauză, cu excepția Germaniei care a decis să culeagă date privind administrația publică și, prin urmare, nu este nevoie să furnizeze un studiu de fezabilitate. Aceste rapoarte sunt încă examinate în detaliu, la momentul actual, dar principalele concluzii ale acestora sunt:

- Austria: Există încă probleme în ceea ce privește clasificarea secțiunilor O – S ale NACE Rev. 2 în registrul întreprinderilor, care trebuie să fie îmbunătățit pe termen mediu; dar, începând cu primul trimestru al 2010, datele privind aceste secțiuni vor fi transmise.

- Danemarca: Studiile de fezabilitate nu au indicat nicio problemă majoră în ceea ce privește culegerea datelor privind locurile de muncă vacante în întreprinderile cu mai puțin de zece angajați și secțiunile O-S din NACE Rev.2. Danemarca a decis să amâne culegerea datelor privind secțiunile de al O la S. Locurile de muncă vacante în întreprinderile cu mai puțin de zece angajați vor fi culese începând cu primul trimestru al 2010.

- Franța: Studiul de fezabilitate conchide că, între 2008 și 2012, doar datele anuale privind locurile de muncă vacante ale întreprinderilor cu mai puțin de zece salariați vor putea fi colectate. Se așteaptă ca, în 2013, să poată fi posibilă calcularea statisticilor trimestriale corespunzătoare. Pe de altă parte, se culeg date corespunzătoare secțiunilor R și S și părților privind sectorul privat ale secțiunilor P și Q din NACE Rev. 2. În ceea ce privește secțiunile O, P și Q corespunzătoare administrației publice nu vor fi disponibile date trimestriale (doar date anuale începând cu 2013).

- Spania: Studiul preliminar a conchis că culegerea datelor trimestriale privind locurile de muncă vacante pentru secțiunea O din NACE Rev. 2 este fezabilă, deși complexă și costisitoare și acestea vor fi transmise pentru perioada de referință a primului trimestru al 2010. Datele privind secțiunile P, Q, R și S ale NACE Rev. 2 sunt în curs de colectare.

- Italia: Studiul conchide că toate opțiunile examinate până la momentul actual pentru culegerea datelor privind întreprinderile cu mai puțin de zece angajați și pentru secțiunile O-S din NACE Rev. 2 nu sunt fezabile. O evaluare mai pozitivă privește posibilitățile de culegere a datelor pentru secțiunile O-S din NACE Rev.2 privind sectorul privat. În orice caz, trebuie continuată examinarea acestor chestiuni și concluzii mai definitive vor fi furnizate în decembrie 2010.

- Malta: Principalele concluzii ale studiului indică faptul că datele pentru secțiunile O-S ale NACE Rev. 2 pot fi culese, dar că cerințele de calitate și costul nu fac fezabilă colectarea datelor privind întreprinderile cu mai puțin de zece angajați.

Eurostat va lucra împreună cu statele membre în vederea elaborării unor planuri de acțiune pentru extinderea pe cât posibil a acoperirii, ținând cont de problemele descrise în studiile de fezabilitate.

6) Concluzii

De la publicarea Regulamentului (CE) nr. 453/2008, au fost aprobate două regulamente de punere în aplicare care conțin dispoziții de natură mai tehnică. Statele membre au primit sprijin financiar în 2008 și 2009 pentru a se pregăti în vederea trimiterii de date trimestriale privind locurile de muncă vacante cu privire la primul trimestru al 2010. Sprijinul financiar va continua să fie acordat în 2010-2012, astfel cum se prevede în Regulamentul (CE) nr. 453/2008. În 2008 și 2009 au avut loc două ateliere în vederea consolidării capacităților tehnice și a schimbului de experiență în domeniul locurilor de muncă vacante. Datorită acestor ateliere și a activităților complementare desfășurate de statele membre, majoritate dintre acestea au fost pe deplin sau aproape pregătite, la începutul lui 2010, să-și respecte obligațiile legale. Totuși, este necesar să se abordeze diferențele de acoperire restante pentru a permite calcularea agregatelor europene.

Pentru următorul raport către Parlamentul European și Consiliu, din iunie 2013, vor fi fost culese informații mai precise datorită rapoartelor naționale privind calitatea și operațiunilor de trimitere a datelor oficiale; Acest lucru va permite o evaluare mai completă a calității și a relevanței statisticilor trimestriale privind ocuparea locurilor de muncă.

[1] JO L 145, 4.6.2008, p. 234.

[2] Regulamentul (CE) nr. 1062/2008 al Comisiei din 28 octombrie 2008 de punere în aplicare a Regulamentului (CE) nr. 453/2008 al Parlamentului European și al Consiliului referitor la statisticile trimestriale privind locurile de muncă vacante în Comunitate, în ceea ce privește procedurile de ajustare sezonieră și rapoartele de calitate. (JO L 285, 29.10.2008, p. 3).

[3] Regulamentul (CE) nr. 19/2009 al Comisiei din 13 ianuarie 2009 de punere în aplicare a Regulamentului (CE) nr. 453/2008 al Parlamentului European și al Consiliului referitor la statisticile trimestriale privind locurile de muncă vacante în Comunitate, în ceea ce privește definiția unui loc de muncă vacant, datele calendaristice de referință pentru colectarea datelor, specificațiile privind transmiterea datelor și studiile de fezabilitate. (JO L 9, 14.1.2009, p.3)

[4] Danemarca, Franța, Italia și Malta.

[5] Danemarca, Germania, Spania, Franța, Italia, Malta și Austria.

[6] Bulgaria, Republica Cehă, Germania, Estonia, Grecia, Cipru, Letonia, Lituania, Luxemburg, Ungaria, Malta, Polonia, România, Slovenia, Slovacia, Finlanda, Suedia și Regatul Unit.

[7] Belgia, Danemarca, Austria, Irlanda, Norvegia și Elveția.

[8] Belgia a încetat să trimită date privind locurile de muncă vacante în trimestru 4 din 2007.